สต๊อกช็อต
จับตาหุ้นไทยระยะสั้น
18 ส.ค. 2554

จับตาหุ้นไทยระยะสั้น
โดย..แฟมิลี่ โนฮาว
โนฮาว : สวัสดีครับปูกะตอย
สวัสดีจ้า : นี่เธอเห็นตลาดหุ้นไทยมั้ย
โนฮาว : ทำไมเหรอ
ปูกะตอย : ก็ผันผวนมากเลย นี่ดูสิสัปดาห์นี้ดูไม่จืดเลย จนมีนักลงทุนหลายคนเริ่มกังวลแล้วว่าจะหลุด 1,000 จุดหรือเปล่า
โนฮาว : คิดอะไรมาก ตลาดหุ้นก็มีขึ้นมีลง เป็นวัฏจักรวงจรเหมือนชีวิตคนเรานั่นแหละ แต่ถ้าใครเป็นนักลงทุนระยะยาวๆ จะชอบมาก เพราะนี่เป็นจังหวะของการลงทุน
ปูกะตอย : รู้แล้ว เพียงแต่ว่าในระยะสั้นๆ หุ้นไทยอาจจะมี ความผันผวน ความเสี่ยงมากมาย 
โนฮาว : ถูกต้อง อย่างที่เราเคยอ่านบทวิจัยของ บล.ภัทร เขาบอกเอาไว้ว่าความเสี่ยงจากการเมืองไทยยังเป็นปัจจัยสำคัญต่อการลงทุนอยู่ นอกจากนี้ตลาดหุ้นไทยปรับตัวขึ้นมามากกว่าตลาดหุ้นภูมิภาคอื่นพอสมควรแล้ว เนื่องจากแรงซื้อโดยนักลงทุนต่างชาติซึ่งเป็นการสะท้อนว่านักลงทุนมองสถานการณ์หลังการเลือกตั้งว่าจะเป็นไปอย่างเรียบร้อย แต่ถ้าหากผลการเลือกตั้งไม่เป็นไปอย่างที่ตลาดคาดหวัง อาจทำให้ตลาดหุ้นไทยแกว่งตัวไปในทางลบได้ และให้จับตาดูนโยบายทางการเงินของแบงก์ชาติ เพราะจะส่งผลต่อตลาดหุ้นได้
ปูกะตอย : ยังงัยอ่ะ
โนฮาว : สมมติว่าการเมืองมีความราบรื่น แบงก์ชาติปล่อยให้ค่าเงินบาทแข็งค่าเร็วขึ้นเพื่อลดแรงกดดันจากเงินเฟ้อและจะชะลอการขึ้นอัตราดอกเบี้ย ส่วนแบงก์พาณิชย์สามารถขยายสินเชื่อในอัตราที่มากกว่า 10% ต่อไปจะทำให้เกิดการเติบโตที่แข็งแกร่งของเศรษฐกิจในประเทศและชดเชยการส่งออกที่ลดลง บล.ภัทร เชื่อว่ากำไรของบริษัทจดทะเบียนจะขยายตัวถึง 25% ในปีนี้ ซึ่งจะทำให้ดัชนีหุ้นไทยปรับขึ้นไปได้ แต่ถ้าหากสถานการณ์บ้านเมืองไม่ดีจะทำให้การเติบโตของประเทศลดลง หรือถ้าแบงก์ชาติอาจจะใช้นโยบายแทรกแซงตลาดเงิน ผ่านนโยบายควบคุมเงินทุน อัตราเงินเฟ้อและอัตราดอกเบี้ยจะเพิ่มขึ้น หุ้นไทยอาจจะปรับตัวลดลงต่อไปได้ รวมถึงกำไรของบริษัทจดทะเบียนจะลดลง
ปูกะตอย : แสดงว่าในระยะสั้นๆ หุ้นไทยยังมีความไม่แน่นอน
โนฮาว : ถูกต้อง คำแนะนำ ก็คือ ถ้าคิดจะลงทุนก็ให้เพิ่มความระมัดระวัง หรือไม่ก็อย่าเพิ่งลงทุน รอจนกว่าสถานการณ์ต่างๆ จะชัดเจนแล้วค่อยว่ากันอีกที
ปูกะตอย : โอเค ชั้นจะจำเอาไว้ วันนี้ไปก่อนนะ บ๊าย บาย